יו"ר מכון היצוא, רמזי גבאי, הגיב להחלטת הנגיד פישר: "החלטה זו משמעותית במיוחד נוכח מגמת הדשדוש המאפיינת את היצוא הישראלי ברבעון הראשון של 2013"
"נגיד בנק ישראל, כהרגלו, קורא את תמונת המצב הכלכלית העולמית ונוקט במהלכים המתחייבים מצד בנק ישראל כדי למנוע הרעה נוספת ביצוא". כך אמר היום יו"ר מכון היצוא, רמזי גבאי בעקבות הפרסום על רכישת הדולרים שביצע בנק ישראל.
לדבריו, "החלטה זו משמעותית במיוחד נוכח מגמת הדשדוש המאפיינת את היצוא הישראלי ברבעון הראשון של 2013". סך היצוא (סחורות ללא יהלומים), לפי נתוני מכון היצוא שפורסמו הבוקר, הסתכם ברבעון הראשון בכ-11.4 מיליארד דולר המהווים עלייה של כ-1% בלבד בהשוואה לרבעון המקביל אשתקד.
במכון היצוא מציינים כי העלייה המזערית נרשמה בשל גידול מואץ ביצוא התרופות והרכיבים האלקטרונים וכי בנטרול ענפים אלו ירד הייצוא בשיעור של כ-6% בהשוואה לרבעון המקביל אשתקד.
גבאי הביע דאגה נוכח הנתונים והזהיר מההשלכות החמורות העשויות להיות לכך על הכלכלה הישראלית. לדבריו, המשבר הכלכלי באירופה לצד ההאטה בשוק האמריקאי, כמו גם השחיקה המתמשכת בשער החליפין הריאלי הפוגעת קשות ברווחיות, משפיעים לרעה על היצוא הישראלי. "נורת אזהרה צריכה לאותת ולהתריע לקברניטי המשק כי היצוא הישראלי מצוי בשעת קושי ויש הכרח להעמיד מיידית כלי סיוע להתמודדות עם המשבר העולמי", אמר גבאי. לדבריו, כל 3 מיליארד דולר גידול בייצוא משמעותם: תוספת של 27,000 מקומות עבודה וגידול של 1.5% בתוצר העסקי.